ભારતીય નૌકાદળના પૂર્વ અફસર હરીન્દર એસ. સિક્કાની નવલકથા ‘કૉલિંગ સેહમત’ પરથી મેઘના ગુલઝાર-ભવાની ઐય્યરે મળીને થોડા ફેરફાર સાથે સ્ક્રીનપ્લે-ડાયલૉગ્સ લખ્યાં છે. ‘યુદ્ધમાં યુદ્ધ જીતવું મહત્ત્વનું, બાકી બધું ગૌણ. હું પણ કંઈ નથી, તું પણ કંઈ નથીઃ સિર્ફ જંગ હી માયને રખતી હૈ!’ ફિલ્મમાં સેહમતને તાલીમ આપનાર બાહોશ અફ્સર (જયદીપ અહલાવત)ના મોંમાં આ સંવાદ મૂકવામાં આવ્યો છે, જે ફિલ્મનું હાર્દ બની રહે છે, તેમ છતાં યુદ્ધ જીતવાની ચૂકવાતી આકરી કિંમત (માનવજીવન) પર પણ ભાર મૂકવામાં આવ્યો છે.